Մեր խմբի կազմում էին ռազմինֆո¬ի թղթակից Նազենիկ Սարոյանը, Վրաստանի Հանրապետության ՙԱլիք Մեդիա՚¬ի լրագրող Նորիկ Գասպարյանը, ՙԻրազեկ քաղաքացիների միավորում՚ ՀԿ¬ի լրագրող Ռաֆայել Աֆրիկյանը։ Ողջ ճանապարհին զորամասի ԱՀՏԱ բաժնի հոգեբան¬սպա մայոր Նիկոլայ Գրիգորյանը մեր հարցերին պատասխանում էր ինքնավստահ, կարճ, ասել է թե` զինվորականի պես, իսկ հաճախ էլ չէին ջոկվում նրա լուրջն ու կատակը։ Նուրբ հումորով նա քողարկում է այն ամենը, ինչը կոչվում է ռազմական գաղտնիք։ Մեր մյուս ուղեկիցը` պայմանագրային զինծառայող Անդրանիկ Գրիգորյանը, ով մարտական պատրաստության բաժնից է, պատմում է. գիշեր¬ցերեկ ճանապարհներին է, դիրքերում, սակայն չի տրտնջում, սովորել է, ցանկացած զորամաս կարող է աչքերը փակ գտնել։ Ռազմական ամենատարբեր թեմաներ շոշափելով` տեղ ենք հասնում։ Մեզ դիմավորում է զորամասի հրամանատարի ԱՀՏԱ գծով տեղակալ փոխգնդապետ Լալա Բաղդասարյանը։ Հենց նրանից էլ տեղեկանում ենք, որ մեր այցը համընկել է զորամասի կազմավորման օրվա հետ: Նա ասաց նաև, որ Ակնայի (Աղդամ) ադրբեջանական ռազմաորջի վնասազերծման 25-րդ տարին է: Մեզ ուղեկցելով առաջնագիծ` Լ. Բաղդասարյանը հորդորում է հետևել անվտանգության կանոններին: Սաղավարտ ու զրահաբաճկոն հագնելով` հասնում ենք առաջնագիծ։ Լրագրողներիս համար անսովոր բան չկար, քանիցս եղել էինք այս կողմերում (և ոչ միայն), և ամեն նորամուծություն իսկույն աչքի էր զարնվում, ու բուռն արձագանքում էինք։ Նորությունն այստեղ գոնե ինձ համար ՙԵս եմ՚ ծրագրով ծառայության անցած շարքայիններն էին։ Նրանք շուրջ վեց ամիս է ծառայության մեջ են և արդեն հասցրել են մարտական հերթապահության ներգրավվել։ Դիրքի ավագ սերժանտ Յուրի Պողոսյանը, զինվորական հարգուկարգով պատվի առնելով փոխգնդապետ Լ.Բաղդասարյանին, զեկուցում է. ՙՊարոն փոխգնդապետ, ջոկը պաշտպանություն է իրականացնում 116 մարտական դիրքում։ Հակառակորդի կողմից հրադադարի խախտումներ տեղի չեն ունեցել, ծառայությունը տարվում է համաձայն օրվա կարգացուցակի՚։ Ապա սերժանտ Պողոսյանը մեզ ուղեկցում է ծառայակից ընկերների մոտ, հընթացս պատմելով, որ մեկ տարի է մարտական հերթապահություն է իրականացնում։ Նույն դիրքի դիտորդ շարքային Կարեն Բաղդասարյանից տեղեկանում ենք, որ օրվա ընթացքում հակառակորդի կողմից որևէ շարժ չի գրանցվել։ Իրենք ակընդետ հետևում են նրանց բոլոր գործողություններին և պատասխանն էլ միշտ համարժեք է լինում։ Ըստ շարքային Բաղդասարյանի դիտարկման, հակառակորդ կողմում վարուցանքով են զբաղված, հարակից գյուղերում գյուղատնտեսական աշխատանքների, իսկ, ավելի ստույգ, բերքը հնձելու եռուն շրջան է։ Մի խոսքով` նրանց կողմից ցանկացած քայլ ուշադրությամբ դիտարկվում ու արձանագրվում է։ Շարքային Պողոսյանն առաջին անգամ է մարտական դիրքում, սակայն դա չի խանգարում նրա վստահ կեցվածքին, և բոլոր հարցերին պատասխանում է ստույգ, կտրուկ, մի խոսքով՝ զինվորավարի։ Ասում է՝ մորս ու քույրերիս խաղաղությունն եմ պահպանում, զորացրվելուց հետո էլ իրենց գյուղում սիրած մասնագիտությամբ է զբաղվելու, ապագայի այլ ծրագրեր էլ ունի, բայց առայժմ այդ մասին բարձրաձայնել չի ուզում։